סרט האנימציה עליו שקד בעשור האחרון הבמאי טים ברטון ('המספריים של אדוארד', 'סיפורי דגים', 'צ'רלי בממלכת השוקולד'), מתרחש בכפר אירופאי במאה ה-19. ויקטור הוא בחור צעיר, שהוריו הנובורישים משדכים אותו לוויקטוריה, בת האצולה שמשפחתה ירדה מנכסיה. השניים דווקא מחבבים זה את זו, עד כדי כך, שבחזרות לטקס הנישואין מתבלבל ויקטור שוב ושוב ונזרק מהבית בחרפה, עד שילמד לומר את הנדרים כמו שצריך. ויקטור הולך ליער להתאמן, ואכן מצליח, אבל מגלה שהוא קידש בטעות את כלת הרפאים, בחורה אומללה שנרצחה על ידי חתנה, ומאז מחכה לאביר שיבוא ויסיר את הקללה.
לברטון חברו לעשיית הסרט השחקנים ג'וני דפ (ויקטור), אמילי ווטסון (ויקטוריה) והלנה בונהאם-קרטר (כלת הרפאים). הסרט זכה בפרס בפסטיבל ונציה, ולביקורות חמות מאוד מצד המבקרים, שהעניקו לו 82% טריות בממוצע. "מעשייה מתוקה ומקסימה מבחינה ויזואלית", מחמיא ה'שיקגו סאן-טיימס', ו'בניו יורק טיימס' מגדירים את הסרט כ"בילוי נקרופילי לכל המשפחה". גם בקופות הסרט הצליח, וגרף עד כה $52,834,277.
סרט האנימציה השני שעולה השבוע הוא האנימציה הדיגיטלית הראשונה באורך מלא שיצרו בדיסני לבד, מאז נטשו אותם אולפני פיקסאר. למשימת הבימוי גוייס מארק דינדל, שהיה אנימטור בסרטים כגון 'טום וג'רי' ו'בת הים הקטנה'. צ'יקן ליטל הוא תרנגול קטן ופטפטן, החי בעיירה מלאה חיות מדברות. יום אחד נופל בלוט על ראשו. הוא רואה בזאת סימן לכך שסוף העולם הגיע, ואף טורח להכריז על זאת בקול רם. העיירה נכנסת להיסטריה, ולאחר שהיא נרגעת נשלח צ'יקן ליטל למחנה לחינוך מיוחד, עבור חיות רעות. אלא שאז באמת נופלת חתיכה מהשמיים. כמובן שאיש לא מאמין לצ'יקן ליטל, וכעת, בעזרת חבריו החדשים, עליו להציל את העולם ולמנוע מהחייזרים להשתלט על כדור הארץ.
לגרסה המקורית תרמו את קולם זאק בארף ('סקראבס'), גארי מרשל ('אמריקן גאי', 'אף פעם לא התנשקה'), ג'ואן קיוזאק ('נערה עובדת', 'תפוס את הכלה') ופטריק סטיוארט (סדרת סרטי 'אקס מן' ו-'מסע בן כוכבים'). בגרסה המדובבת תשמעו את רן דנקר, גורי אלפי ומיה דגן. המבקרים בארה"ב העניקו לסרט 37% טריות וביקורות לא מפרגנות בעליל. ב'ניו יוקר טיימס' אכזריים במיוחד, וקובעים ש"סרט האנימציה הממוחשבת הראשון מבית דיסני הוא סרט נוראי, קדחתני, בעל תפיסה מיושנת של ביטוי", ואילו ב'ניוזדיי' פוסקים ש"לא משנה עד כמה מרשימה הטכנולוגיה הוויזואלית של סרט. אין לה שום משמעות, אם מאחוריה לא עומדות פקחות, תבונה ונשמה". כל זה לא התבטא בקופות, והסרט הרוויח עד כה, שלושה שבועות לאחר יציאתו הרשמית לאקרנים, $100,158,921. כנראה שלדיסני בכל זאת יש אפיל מסויים.
עוד אחד בסדרת סרטי האקשן-מכות-פיצוצים מבית סטיבן סיגל. הפעם מגלם סיגל את כריס קודי, שכיר החרב הטוב ביותר בעולם, המקבל שחרור מוקדם מהכלא – אבל בתנאי אחד. על קודי לנצל את כישוריו הלוחמניים, לחדור אל צוללת גרעינית שהשתלטו עליה טרוריסטים, לחלץ את הצוות ולהציל את העולם. אבל הצוללת נאבק עתה לא רק בטרוריסטים, אלא גם במוטציות ימיות הזויות ובאויבים מבית, בדמות משחתת אמריקנית שפנתה כנגדה.
זר/דרמה. שבדיה. 2004. בימוי: קאי פולק.
דניאל דראוס, מנצח בעל שם עולמי, מנסה לקחת פסק זמן מחיי התהילה שלו, ולשוב אל כפר ילדותו השליו שבמחוז נורלנד שבצפון שבדיה. אבל תושבי המקום לא נותנים לו שקט - עד מהרה מבקשים ממנו תושבי המקום שיקשיב למקהלת הכנסייה המקומית, וייתן כמה טיפים של מנצחים. הוא איננו יכול לסרב ונקלע לשרשרת אירועים, שתשנה את חייו ואת חיי הקהילה.
הסרט זכה בקטגוריית חביב הקהל בפסטיבל טרומסו, והיה מועמד לשמונה פרסי הקולנוע השבדי. כמו כן, הוא הולך לייצג את שבדיה בטקס פרסי האוסקר הקרוב, בקטגוריית הסרט הזר.
זר/דרמה. צרפת. 2005. בימוי: דומיניק מול.
חייהם של המהנדס הצעיר אלן ואשתו בנדיקט עומדים להשתנות מהקצה אל הקצה. במהלך פתיחת סתימה שגרתית בדירתם החדשה, בטולוז שבצרפת, מגלה אלן בצינור למינג, מכרסם הגדל בסקדנינביה בלבד. כמה שעות מאוחר יותר מגיעים לארוחת ערב הבוס שלו, ריצ'רד, ואשתו אליס. במהלך כל הארוחה מתנהגת אליס מוזר: היא מסרבת להסיר את משקפי השמש שלה, מטיחה האשמות קשות בבעלה ולבסוף מכריחה אותו לעזוב. למחרת מבקרת אליס את אלן במשרד, מספרת לו שבעלה ניסה לרצוח אותה ומנסה לפתות אותו, אולם אלן, שמשתף בתחילה פעולה, מתעשת ומסרב. למחרת מגיעה אליס לדירת הזוג, מספרת לבנדיקט את מה שכמעט קרה, ואז חוטפת התקף זעם, מסתגרת באחד מחדר השינה ומתאבדת. מכאן מתחילים בני הזוג, כל אחד בנפרד, מסע מוזר, קיצוני ואינטימי, וחייהם לא ישובו להיות אותו הדבר.
הסרט פתח השנה את פסטיבל קאן, והבמאי דומיניק מול היה מועמד לפרס דקל הזהב . כמו כן מועמדת השחקנית שרלוט רמפלינג, המשחקת את בנדיקט, לפרס השחקנית הטובה ביותר בטקס פרסי הקולנוע האירופי.